คาดเศรษฐกิจไทยปี60โต3.3%
"เชาว์" คาดเศรษฐกิจปีหน้าโต 3.3% จากแรงหนุนภาครัฐ การท่องเที่ยว แต่ห่วงท่องเที่ยวอาจชะลอกระทบการเติบโตบ้าง
14 พ.ย. 2559

"เชาว์" คาดเศรษฐกิจปีหน้าโต 3.3% จากแรงหนุนภาครัฐ การท่องเที่ยว แต่ห่วงท่องเที่ยวอาจชะลอกระทบการเติบโตบ้าง
นายเชาว์ เก่งชน กรรมการผู้จัดการ บริษัทศูนย์วิจัยกสิกรไทย กล่าวในงานสัมมนาสมาคมนักวางแผนการเงินไทย ในหัวข้อ”ภาพรวมแนวโน้มเศรษฐกิจปี 2560”ว่า เศรษฐกิจไทยในปีหน้าน่าจะมีอัตราการขยายตัวใกล้เคียงกับปีนี้ คาดว่าจะโตที่ 3.3% โดยได้รับแรงหนุนจากการลงทุนภาครัฐที่ปีหน้าคาดว่าจะโตที่ 8.5% ชะลอลงเล็กน้อยจากปีนี้ที่ 11.5% และการท่องเที่ยวซึ่งคาดว่าจำนวนนักท่องเที่ยวจะโต 4.9 % จากปีนี้ 8.6% แม้ว่าอัตราการขยายตัวของ 2 ปัจจัยนี้จะชะลอลงจากฐานที่สูงก็ตาม รวมทั้งการปรับดีขึ้นของภาคส่งออก จากปีนี้ที่น่าจะติดลบที่ 0.5% คาดว่าจะเป็นบวกได้เล็กน้อยที่ 0.8%
ทั้งนี้ ความชัดเจนของการเมืองภายในประเทศ ตามโรดแมบของรัฐบาลน่าจะส่งผลให้การลงทุนภาคเอกชนขยายตัวดีขึ้น โดยน่าจะโตได้ที่ 2.8% ในปีนี้ จาก 1.3% ในปีนี้ แต่การลงทุนจากต่างประเทศน่าจะชะลอลง 
"เศรษฐกิจปีหน้ายังน่าจะโตได้ที่ 3.3% จากแรงหนุนของภาครัฐ การส่งออกที่ติดลบน้อยลง จากราคาสินค้าสินเกษตรที่ปรับดีขึ้น เพียงแต่ปริมาณการส่งออกอาจไม่ได้ดีนัก ต้องจับตาตัวเลขจำนวนนักท่องเที่ยวที่อาจจะลดลงมากกว่าคาดจากปัจจัยต่างๆ รวมถึงผลกระทบของการจัดระเบียบทัวร์ศูนย์เหรียญ ซึ่งอาจกระทบต่อจีดีพีได้บ้าง เพราะในช่วง 10 วันที่ผ่านมาจำนวนนักท่องเที่ยวเริ่มชะลอลง"นายเชาว์กล่าว